
Grozījumi Ministru kabineta 2024. gada 22. oktobra noteikumos Nr. 664 "Kārtība, kādā Aizsardzības ministrija īsteno projektu konkursus militāru vai divējāda lietojuma produktu attīstības atbalstam"
Izdoti saskaņā ar Aizsardzības industrijas likuma 5. panta trešo daļu
· Izdarīt Ministru kabineta 2024. gada 22. oktobra noteikumos Nr. 664 "Kārtība, kādā Aizsardzības ministrija īsteno projektu konkursus militāru vai divējāda lietojuma produktu attīstības atbalstam" (Latvijas Vēstnesis, 2024, 213. nr.) šādus grozījumus:
· 1. Izteikt 1. punktu šādā redakcijā:
· "1. Noteikumi nosaka kārtību, kādā Aizsardzības ministrija īsteno projektu konkursus militāru vai divējāda lietojuma produktu attīstības atbalstam:
· 1.1. sagatavo un izsludina projektu konkursus;
· 1.2. izvērtē projektu iesniegumus un pieņem lēmumus par konkursu uzvarētājiem;
· 1.3. piešķir atbalstu un nodrošina kontroli attiecībā uz sniegtā atbalsta izmantošanu atbilstoši tam paredzētajam mērķim."
· 2. Izteikt 2.1. apakšpunktu šādā redakcijā:
· "2.1. de minimis atbalsts – komercdarbības atbalsts, ko sniedz saskaņā ar Komisijas 2023. gada 13. decembra Regulu Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula 2023/2831) un normatīvajiem aktiem par de minimis atbalsta piešķiršanu un uzskaiti;".
· 3. Izteikt 2.2. apakšpunktu šādā redakcijā:
· "2.2. divējāda lietojuma produkti – divējāda lietojuma preces, arī programmatūra un tehnoloģijas atbilstoši Eiropas Parlamenta un Padomes 2021. gada 20. maija Regulas (ES) Nr. 2021/821, ar ko izveido Savienības režīmu divējāda lietojuma preču eksporta, starpniecības, tehniskās palīdzības, tranzīta un pārvadājumu kontrolei, I pielikumam;".
· 4. Izteikt 2.3. apakšpunktu šādā redakcijā:
· "2.3. mikrouzņēmumi, mazie un vidējie uzņēmumi – uzņēmumi, kas atbilst Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), I pielikumā noteiktajiem kritērijiem (turpmāk – uzņēmumi);".
· 5. Izteikt 2.4. apakšpunktu šādā redakcijā:
· "2.4. militāra lietojuma produkti – preces, kas īpaši izstrādātas vai pielāgotas militārām vajadzībām, ir izmantojamas kā ieroči, munīcija vai militārais aprīkojums un ir iekļautas ieroču, munīcijas un militārā aprīkojuma sarakstā, uz kuru attiecas Līguma par Eiropas Savienības darbību (turpmāk – LESD) 346. panta 1. punkta "b" apakšpunkts;".
· 6. Izteikt 2.5. apakšpunktu šādā redakcijā:
· "2.5. pētniecības organizācija – subjekts, kas atbilst Komisijas regulas Nr. 651/2014 2. panta 83. punktā lietotajai terminoloģijai;".
· 7. Izteikt 2.8. apakšpunktu šādā redakcijā:
· "2.8. tehnoloģiju gatavības līmenis (turpmāk – TGL) – tehnoloģiju brieduma pakāpe, ko iedala šādos līmeņos:
· 2.8.1. TGL 1 – izzināti dabas likumi: zinātniskā pētījuma rezultāti ļauj uzsākt lietišķās pētniecības un tehnoloģijas attīstības darbus;
· 2.8.2. TGL 2 – formulēta tehnoloģijas praktiskā lietojuma koncepcija;
· 2.8.3. TGL 3 – koncepcijas eksperimentālā pārbaude: uzsākta izpēte un izstrāde (analītiskie/laboratorijas pētījumi), lai apstiprinātu prognozes par tehnoloģijas komponentiem;
· 2.8.4. TGL 4 – tehnoloģijas validācija laboratorijas vidē: veikta galveno tehnoloģisko komponentu integrācija, lai pārbaudītu to kopdarbību laboratorijas vidē;
· 2.8.5. TGL 5 – tehnoloģijas validācija mākslīgi radītā vidē: tehnoloģiskie komponenti ir integrēti ar samērā reāliem atbalsta elementiem, lai tehnoloģiju varētu pārbaudīt mākslīgi radītā vidē;
· 2.8.6. TGL 6 – tehnoloģijas demonstrācija mākslīgi radītā vidē: sistēmas modelis vai prototips ir pārbaudīts mākslīgi radītā vidē;
· 2.8.7. TGL 7 – sistēmas prototipa demonstrācija darbības vidē: sistēmas prototips, kas atbilst vai tikai minimāli atšķiras no plānotās sistēmas, ir pārbaudīts reālā darbības vidē;
· 2.8.8. TGL 8 – sistēma ir pabeigta un pārbaudīta: ir pierādīts, ka tehnoloģija darbojas tās galīgajā formā un plānotajos apstākļos (pēdējais tehnoloģijas attīstības līmenis);
· 2.8.9. TGL 9 – sekmīga sistēmas ekspluatācija;".
· 8. Papildināt ar 2.9. apakšpunktu šādā redakcijā:
· "2.9. pirmsakcelerācijas programma – atbalsta pasākumu kopums jaunuzņēmumiem, kas izstrādā un attīsta militāra vai divējāda lietojuma produktus, lai palīdzētu tiem pārbaudīt to inovāciju dzīvotspēju un tirgus pieprasījumu, paaugstinātu tehnoloģisko gatavību, kā arī veicinātu uzņēmumu sekmīgu nonākšanu nākamajos akcelerācijas posmos;".
· 9. Papildināt ar 2.10. apakšpunktu šādā redakcijā:
· "2.10. atbalsta programmas operators – organizācija, kas veic šo noteikumu 1.1. apakšpunktā minēto konkursu pārvaldību un īstenošanu, sagatavojot un publicējot konkursu nolikumu, pārbaudot pretendentu atbilstību konkursa prasībām, veicot pieteikumu izvērtēšanu, kā arī uzturot nepieciešamo dokumentu pārvaldības sistēmu."
· 10. Izteikt 3. punktu šādā redakcijā:
· "3. Atbalstu piešķir, lai aizsardzības un drošības industrijā ietilpstošie uzņēmumi (attiecībā uz pirmsakcelerācijas programmu – jaunuzņēmumi, kas ir šīs programmas dalībnieki) radītu un attīstītu inovatīvus produktus, pakalpojumus un tehnoloģijas atbilstoši nacionālā un starptautiskā līmeņa aizsardzības spēju attīstības plāniem ar komercializācijas potenciālu aizsardzības vai drošības jomā."
· 11. Izteikt 4. punktu šādā redakcijā:
· "4. Atbalstu piešķir tādiem pasākumiem kā esošu vai jaunu zinātnisko atziņu, tehnoloģisko un citu attiecīgu zināšanu un prasmju iegūšana, kombinēšana, modelēšana un izmantošana, lai izstrādātu jaunus vai uzlabotu esošus produktus, pakalpojumus vai tehnoloģijas, kā arī prototipu izgatavošanai, demonstrējumiem, pilotprojektiem, jaunu vai uzlabotu produktu, pakalpojumu vai tehnoloģiju radīšanai un testēšanai, tirgus izpētes un investīciju piesaistes gatavības līmeņa paaugstināšanai, publicitātei un mārketingam, tai skaitā dalībai aizsardzības un drošības industrijas izstādēs un konferencēs Latvijā un ārvalstīs."
· 12. Izteikt 5. punktu šādā redakcijā:
· "5. Atbalstu piešķir:
· 5.1. kā de minimis atbalstu divējāda lietojuma produktu attīstībai vai dalībai pirmsakcelerācijas programmā; 
· 5.2. kā atbalstu militāra lietojuma produktu attīstībai saskaņā ar LESD 346. pantu, tam nepiemērojot komercdarbības atbalsta regulējumu, ja kumulatīvi ir izpildīti divi priekšnoteikumi:
· 5.2.1. pasākums skar būtiskas valsts drošības intereses;
· 5.2.2. pasākums ir saistīts ar tādu ieroču, munīcijas un militārā aprīkojuma izstrādi, kas ir iekļauti ieroču, munīcijas un militārā aprīkojuma sarakstā, uz kuru attiecas LESD 346. panta 1. punkta "b" apakšpunkts."
· 13. Izteikt 6. punktu šādā redakcijā:
· "6. De minimis atbalstu piešķir, ievērojot Komisijas regulas 2023/2831 1. panta 1. punktā minētos nozaru un darbību ierobežojumus. Ja atbalsta saņēmējs vienlaikus darbojas vienā vai vairākās Komisijas regulas 2023/2831 1. panta 1. punkta "a", "b", "c" un "d" apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas 2023/2831 1. panta 2. punktu darbības izslēgtajās nozarēs negūtu labumu no de minimis atbalsta, ko piešķir saskaņā ar šiem noteikumiem."
· 14. Izteikt 7. punktu šādā redakcijā:
· "7. Piešķirot de minimis atbalstu, Aizsardzības ministrija pārbauda, vai plānotais de minimis atbalsta apmērs kopā ar iepriekšējos trijos gados no atbalsta piešķiršanas dienas piešķirto de minimis atbalstu nepārsniedz Komisijas regulas 2023/2831 3. panta 2. punktā noteikto maksimālo de minimis atbalsta apmēru viena vienota uzņēmuma līmenī."
· 15. Izteikt 8. punktu šādā redakcijā:
· "8. Šo noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Komisijas regulas 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta pasākumā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta pasākumu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu."
· 16. Izteikt 10. punktu šādā redakcijā:
· "10. Atbalstu piešķir:
· 10.1. uzņēmumiem tādu militāru vai divējāda lietojuma produktu attīstībai, kas atbilst tehnoloģiju gatavības ceturtajam līdz astotajam līmenim (TGL 4–TGL 8);
· 10.2. jaunuzņēmumiem dalībai pirmsakcelerācijas programmā tādu militāru vai divējāda lietojuma produktu attīstībai, kas atbilst tehnoloģiju gatavības trešajam līdz piektajam līmenim (TGL 3–TGL 5)."
· 17. Izteikt 11. punktu šādā redakcijā:
· "11. Atbalsta piešķiršanu un uzraudzību nodrošina Aizsardzības ministrijas izveidotā Industrijas atbalsta komisija (turpmāk – komisija)."
· 18. Izteikt 13. punktu šādā redakcijā:
· "13. Atbalsta programmas operators izstrādā un komisija apstiprina konkursu nolikumus. Konkursi tiek izsludināti, publicējot informāciju Aizsardzības ministrijas tīmekļvietnē. Nolikumā tiek ietverti:
· 13.1. vispārējie konkursa nosacījumi:
· 13.1.1. konkursa mērķis, konkrētajā konkursā iekļautās aizsardzības spēju prioritātes un mērķgrupas;
· 13.1.2. projekta iesnieguma sagatavošanas prasības;
· 13.1.3. projektu īstenošanas periods;
· 13.1.4. konkursam paredzētais atbalsta apmērs;
· 13.1.5. konkursā paredzētās attiecināmās izmaksas atbilstoši šo noteikumu 4. un 26. punktam;
· 13.1.6. projekta iesnieguma iesniegšanas termiņi;
· 13.1.7. projekta iesnieguma atlases un vērtēšanas kritēriji;
· 13.1.8. projektu apstiprināšanas un līgumu slēgšanas un uzraudzības nosacījumi;
· 13.2. informācija par konkursā iesniedzamajiem dokumentiem:
· 13.2.1. projekta iesnieguma veidlapa;
· 13.2.2. projekta izstrādes plāna veidlapa;
· 13.2.3. projekta tāmes veidlapa;
· 13.2.4. de minimis atbalsta uzskaites sistēmā sagatavotās veidlapas izdruka par sniedzamo informāciju de minimis atbalsta uzskaitei un piešķiršanai (attiecināms, ja projekta iesniegumā netiek norādīts de minimis atbalsta uzskaites sistēmā izveidotās un apstiprinātās veidlapas identifikācijas numurs);
· 13.3. specifiskie nosacījumi par Ukrainas juridisko personu dalību projektu konkursos militāru vai divējāda lietojuma produktu attīstības atbalstam un attiecīgām attiecināmajām izmaksām."
· 19. Izteikt 17. punktu šādā redakcijā:
· "17. Projekta iesniedzējs var atbalsta programmas operatoram pieprasīt informāciju par atbalsta programmas nosacījumiem, kā arī lūgt konsultāciju par projekta iesnieguma sagatavošanu."
· 20. Izteikt 18. punktu šādā redakcijā:
· "18. Atbalsta saņemšanai var pieteikties Latvijas Republikā reģistrēts uzņēmums vai uzņēmumu apvienība (konsorcijs), kas atbilst šādām prasībām:
· 18.1. projekta iesniedzējam ir nepieciešamās zināšanas un prasmes attiecīgā projekta īstenošanai, un tas ir projekta vadošais partneris;
· 18.2. projekta iesniedzējam ir projekta īstenošanai nepieciešamais līdzfinansējums, ja tāds ir noteikts konkursa nolikumā, tai skaitā līdzfinansējums, ko nodrošina citi konsorcija dalībnieki;
· 18.3. projekta iesniedzējs un citi konsorcija dalībnieki atbilst šo noteikumu 2.3. apakšpunktā noteiktajām prasībām;
· 18.4. projekta iesniedzēja dalībnieki ir juridiskas personas, kas reģistrētas Latvijas Republikā, kādā no Eiropas Savienības, Eiropas Ekonomikas zonas vai Ziemeļatlantijas līguma organizācijas dalībvalstīm vai Ukrainā, vai fiziskas personas, kas ir Latvijas Republikas, Ziemeļatlantijas līguma organizācijas, Eiropas Savienības vai Eiropas Ekonomikas zonas valstu pilsoņi;
· 18.5. projekta iesniedzēja dalībnieki, kas ir juridiskas personas, nav reģistrēti zemu nodokļu vai beznodokļu valstīs un teritorijās;
· 18.6. nav pasludināts projekta iesniedzēja un citu konsorcija dalībnieku maksātnespējas process, un tie netiek likvidēti;
· 18.7. projekta iesniedzējam un citiem konsorcija dalībniekiem uz dienu, kad tiek iesniegts projekta iesniegums, saskaņā ar attiecīgās valsts nodokļu administrācijas (Latvijā – Valsts ieņēmumu dienesta) administrēto nodokļu (nodevu) parādnieku datubāzē publiski pieejamo informāciju nav nodokļu (nodevu) parāda, kas kopsummā pārsniedz 150 euro;
· 18.8. projekta iesniedzēja un citu konsorcija dalībnieku valdes vai padomes loceklis, pārstāvēttiesīgā persona vai prokūrists ar tiesas spriedumu, kas stājies spēkā un kļuvis nepārsūdzams, vai prokurora priekšrakstu par sodu, kas stājies spēkā, nav atzīts par vainīgu jebkurā no šādiem noziedzīgiem nodarījumiem:
· 18.8.1. noziedzīgas organizācijas izveidošana, vadīšana, iesaistīšanās tajā vai tās sastāvā ietilpstošā organizētā grupā vai citā noziedzīgā formējumā vai piedalīšanās šādas organizācijas izdarītos noziedzīgos nodarījumos;
· 18.8.2. kukuļņemšana, kukuļdošana, kukuļa piesavināšanās, neatļauta piedalīšanās mantiskos darījumos, neatļauta labumu pieņemšana, komerciāla uzpirkšana, prettiesiska labuma pieprasīšana, pieņemšana un došana, tirgošanās ar ietekmi;
· 18.8.3. krāpšana, piesavināšanās vai noziedzīgi iegūtu līdzekļu legalizēšana;
· 18.8.4. terorisms, terorisma finansēšana, aicinājums uz terorismu, terorisma draudi vai personas vervēšana, apmācīšana un apmācīšanās terorismam;
· 18.8.5. cilvēku tirdzniecība;
· 18.8.6. izvairīšanās no nodokļu un tiem pielīdzināto maksājumu samaksas;
· 18.9. Militārās izlūkošanas un drošības dienesta rīcībā nav informācijas par projekta iesniedzēja, tā valdes vai padomes locekļu, pārstāvēttiesīgo personu, prokūristu vai dalībnieku darbībām, kas ir vērstas pret Latvijas Republikas drošību, pārkāpj starptautiskajos līgumos ietvertos vai starptautisko organizāciju noteiktos ierobežojumus un sankcijas. Projekta iesniedzēja valdes vai padomes locekļi, pārstāvēttiesīgās personas vai prokūristi un dalībnieki nepieder pie aizliegtiem militarizētiem vai bruņotiem grupējumiem, aizliegtām sabiedriskām organizācijām, partijām vai to apvienībām. Šis nosacījums attiecas arī uz citiem konsorcija dalībniekiem;
· 18.10. projekta iesniedzējs un konsorcija dalībnieki nav snieguši nepatiesu informāciju par kādu no šā punkta nosacījumiem;
· 18.11. nav apturēta projekta iesniedzēja un citu konsorcija dalībnieku saimnieciskā darbība."
· 21. Izteikt 20. punktu šādā redakcijā:
· "20. Ja atbalsta programmas operators valsts informācijas sistēmās vai datubāzēs nevar iegūt informāciju, lai izvērtētu projekta iesniedzēja un citu konsorcija dalībnieku atbilstību šo noteikumu prasībām, tas pēc projekta iesnieguma saņemšanas pieprasa:
· 20.1. Iekšlietu digitālajam centram – ziņas par šo noteikumu 18.8. apakšpunktā minētajiem noziedzīgiem nodarījumiem;
· 20.2. Pilsonības un migrācijas lietu pārvaldei – informāciju par šo noteikumu 18.4. apakšpunktā norādīto fizisko personu valstisko piederību, ja ziņas par fizisko personu ir iekļautas Fizisko personu reģistrā;
· 20.3. projekta iesniedzējam vai attiecīgajam konsorcija partnerim – informāciju juridiski saistoša apliecinājuma veidā."
· 22. Izteikt 21. punktu šādā redakcijā:
· "21. Komisija, gatavojot priekšlikumu par atbalsta piešķiršanu vai atteikumu piešķirt atbalstu, ņem vērā šo noteikumu 13.2. apakšpunktā minētajos dokumentos un sistēmā pieejamo informāciju, lai izvērtētu projekta iesnieguma atbilstību šo noteikumu 6., 7. un 8. punktā minētajām prasībām. Komisija ņem vērā arī atbalsta pretendenta papildus iesniegto informāciju atbalsta kumulācijas nosacījumu ievērošanai (ja attiecināms)."
· 23. Izteikt 22. punktu šādā redakcijā:
· "22. Atbalstu piešķir granta veidā saskaņā ar konkursu nolikumos noteikto kārtību. Atbalsta saņēmējs ir atbildīgs par nepieciešamā līdzfinansējuma nodrošināšanu, ja tāds ir noteikts konkursa nolikumā, un projekta īstenošanas turpināšanai nepieciešamajiem finanšu resursiem."
· 24. Izteikt 25. punktu šādā redakcijā:
· "25. Atbalsta īpatsvars ir:
· 25.1. projektu konkursos militāru vai divējāda lietojuma produktu attīstības atbalstam – 50 % no projekta attiecināmajām izmaksām. Atbalsta maksimālais īpatsvars var tikt palielināts līdz 75 % no projekta attiecināmajām izmaksām, ja projekta īstenošana paredz pētniecības organizāciju iesaisti vai to pētniecības darba rezultātu izmantošanu, nodrošinot tehnoloģiju pārnesi un veicinot to komercializācijas potenciālu;
· 25.2. pirmsakcelerācijas grantu konkursā – līdz 100 % no projekta attiecināmajām izmaksām."
· 25. Izteikt 26. punktu šādā redakcijā:
· "26. Projekta attiecināmās izmaksas šo noteikumu izpratnē ir:
· 26.1. projektu konkursu militāru vai divējāda lietojuma produktu attīstības atbalstam un pirmakcelerācijas grantu ietvaros:
· 26.1.1. personāla izmaksas – projekta iesniedzēja darbinieku, pētnieku un palīgdarbinieku izmaksas, ciktāl tie nodarbināti projektā;
· 26.1.2. instrumentu un aprīkojuma izmaksas, ciktāl tos izmanto projektā;
· 26.1.3. ēku un zemes izmaksas, ciktāl un cik ilgi tās izmanto projektā. Attiecībā uz ēkām par attiecināmajām izmaksām ir uzskatāmas tikai tās amortizācijas izmaksas, kas atbilst projekta ilgumam un amortizācijas aprēķiniem. Attiecībā uz zemi par attiecināmajām izmaksām ir uzskatāmas komerciālās nodošanas izmaksas vai faktiski veikto kapitālieguldījumu izmaksas;
· 26.1.4. materiālu, piederumu un līdzīgu produktu izmaksas, kas radušās tieši projekta īstenošanas gaitā;
· 26.1.5. maksa par līgumpētījumiem, zināšanām un patentiem, kas iegādāti vai kuru licences saņemtas no ārējiem avotiem godīgas konkurences apstākļos, kā arī konsultantu un līdzvērtīgu pakalpojumu izmaksas, kuri izmantoti vienīgi projekta mērķiem;
· 26.1.6. testēšanas un ekspertīžu izmaksas, kas attiecas uz izstrādāto produktu pārbaudi militāram pielietojumam;
· 26.2. pirmsakcelerācijas programmas ietvaros papildus šo noteikumu 26.1. apakšpunktam:
· 26.2.1. izejmateriālu un izejvielu iegādes izmaksas;
· 26.2.2. ražošanas aprīkojuma un iekārtu iegādes un pielāgošanas izmaksas;
· 26.2.3. vispārējās preču, pakalpojumu un kapitālieguldījumu izmaksas, tai skaitā ar komandējumiem saistītās transporta, apdrošināšanas un izmitināšanas izmaksas, dalības maksa nozares izstādēs un konferencēs, publicitātes izmaksas (tai skaitā reklāmas materiālu, prezentāciju un stendu izgatavošana)."
· 26. Izteikt 27. punktu šādā redakcijā:
· "27. Atbalsta programmas operatoram ir tiesības pieaicināt ekspertus un jomas speciālistus projektu iesniegumu izvērtēšanai."
· 27. Izteikt 28. punktu šādā redakcijā:
· "28. Kad atbalsta programmas operators ir izvērtējis projekta iesniegumu, tam pievienotos dokumentus un projekta iesniedzēja un citu konsorcija dalībnieku atbilstību konkursa nolikumā izvirzītajām prasībām, tas sagatavo un iesniedz komisijai izvērtēšanas ziņojumu. Pamatojoties uz izvērtēšanas ziņojumu un ņemot vērā šo noteikumu 23. un 24. punkta nosacījumus, komisija sagatavo priekšlikumu attiecībā uz katru iesniegto projektu un iesniedz to Aizsardzības ministrijas valsts sekretāram lēmuma pieņemšanai attiecīgi:
· 28.1. par atbalsta piešķiršanu;
· 28.2. par atteikumu piešķirt atbalstu."
· 28. Izteikt 29. punktu šādā redakcijā:
· "29. Aizsardzības ministrija var lemt par aizsardzības nozares speciālistu iesaisti un projekta ietvaros izstrādāta produkta (tā prototipa) testēšanai nepieciešamās Nacionālo bruņoto spēku infrastruktūras vai materiāltehnisko līdzekļu izmantošanu, lai pārliecinātos par attiecīgā produkta (tā prototipa) praktisku izmantojamību Nacionālo bruņoto spēku spēju attīstībai."
· 29. Izteikt 31. punktu šādā redakcijā:
· "31. Aizsardzības ministrija slēdz rakstveida līgumu ar atbalsta saņēmēju par atbalsta piešķiršanu. Aizsardzības ministrija, slēdzot rakstveida līgumu par šo noteikumu 5.1. apakšpunktā minētā atbalsta piešķiršanu, izvērtē atbalsta pretendentu atbilstoši Komisijas regulas 2023/2831 nosacījumiem uz atbalsta piešķiršanas brīdi. Rakstveida līguma noslēgšana uzskatāma par atbalsta piešķiršanas brīdi saskaņā ar Komisijas regulas 2023/2831 3. panta 3. punktu."
· 30. Izteikt 33. punktu šādā redakcijā:
· "33. Atbalsta saņēmējam var paredzēt pēcuzraudzības nosacījumus, ja Aizsardzības ministrija pieņem šādu lēmumu un attiecīgie nosacījumi iekļauti rakstveida līgumā."
· 31. Izteikt 35. punktu šādā redakcijā:
· "35. Atbalsta saņēmējs nodrošina ar de minimis atbalsta saņemšanu saistītās informācijas pieejamību 10 gadus, skaitot no atbalsta piešķiršanas dienas. Aizsardzības ministrija datus par de minimis atbalstu glabā 10 gadus, sākot no dienas, kurā saskaņā ar šiem noteikumiem piešķirts pēdējais de minimis atbalsts atbilstoši Komisijas regulas 2023/2831 6. panta 3. punktam. Aizsardzības ministrija sniedz informāciju Komisijai saskaņā ar Komisijas regulas 2023/2831 6. panta 7. punktu."

